Calayan uhartea

Calayan uhartea Babuyan uhartediko uharte handiena da, Filipinetan. Herrialdearen iparraldeko muturrean kokaturik dago, Luzongo itsasartean daudenak. Cagayan probintziaren parte da. 2020ko erroldaren arabera 9.648 biztanle ditu uharteak.

 Geografia 
Babuyan uharteak Filipinen iparraldean kokaturiko bost uharte dira. Denetan handiena Calayan uhartea da. Itxura nahiko karratua du. 23 kilometrotako luzera du eta 196 km²-ko azalera.

Uhartean itzalitako sumendiak daude. Garaiena Calayan mendia da, dagoeneko itzalita dagoen sumendia da eta 499 metrotako altuera du. Smith sumendia ere ikusgarria da.

Kostaldea arriskutsua da, harkaitz ugari baititu eta itsasaldietan agerian gelditzen diren uharriak. Hondartza batzuk ere badaude. Lau ibai ere baditu. Calayan herria (uhartediko herri handiena) eta gainerako populaturiko tokiak uhartearen hegoaldean kokatzen dira.

 Historia 
Espainiarrek kolonizatu zuten uhartea eta 1722an misio bat ezarri zuten.

Bigarren Mundu Gerraren barnean, 1940an, USS Princeton hegazkin-ontzi estatubatuarra iritsi eta uhartea okupatu zuten. Botikak, jantziak eta bestelakoak ekarri zituzten eta eskola bat ere ezarri zuten. 1941ean japoniarrek okupatu zuten uhartea, baina 1944an filipinarrek eta estatubatuarrek bat eginda kanporatu egin zituzten.

1981ean Datu Kalantiaw gerraontzi filipinarrak istripua izan zuen. Clara tifoiak eraginda uhartearen iparraldeko kostalde harritsua jo zuen. 79 marinel hil ziren eta eguraldi traketsaren ondorioz 49 gorpu soilik errekuperatu ahal izan zituzten.

 Ekonomia 
Arroza, banana, guaiaba, kokoa, tabakoa, artoa eta bestelako landareak lantzen dira uhartean.

Azken urteetan turismoa asko hazi da, xibarta baleak ugaltzen baitira uhartearen inguruan. Sibang leizea ere ezaguna da, hilobi ugari aurkitu baitira barruan, bai eta Lussok leizea ere, lurpean aintzira bat duena.

 Azpiegiturak 
Uhartearen hegoaldean Calayan uharteko itsasportua dago eta Calayan aireportua ere hurbil du.

 Flora eta fauna 
Uhartearen erdialdean kokatzen den Calayan mendiaren magalak baso hertsi batek estaltzen du. Basoko zuhaitzak nahiko baxuak dira eta kogon belarra ugaria da.

Calayaneko uroiloa bizi da uhartean, hegan egiten ez duen hegazti espezie endemikoa da. Dragoitxo endemiko bat ere badu.

 Iruditegia 

 Erreferentziak 

 Kanpo estekak 

Kategoria:Filipinetako uharteak